സൗദിയില് കൊറോണ പ്രതിരോധ ബൂസ്റ്റര് ഡോസുകള് നല്കി തുടങ്ങി സൗദി : കൊറോണ പ്രതിരോധ ബൂസ്റ്റര് ഡോസുകള് സൗദി അറേബ്യയില് നല്കി തുടങ്ങിയതായി ആരോഗ്യ മന്ത്രാലയം അറിയിച്ചു. 18 വയസോ അതില് കൂടുതലോ പ്രായമുള്ള എല്ലാവര്ക്കും ബൂസ്റ്റര് ഡോസ് ലഭ്യമാണ്. രണ്ടാമത്തെ ഡോസ് വാക്സിന് എടുത്ത് ആറുമാസത്തിനുശേഷം മാത്രമേ ബൂസ്റ്റര് ഡോസ് എടുക്കാനാകൂ. ഒഫീഷ്യല് ആപ്പുകള് ആയ തവക്കല്ന, സെഹതി വഴി ബൂസ്റ്റര് ഡോസിനായി ബുക്ക് ചെയ്യാം. അവയവമാറ്റ ശസ്ത്രക്രിയയ്ക്ക് വിധേയരായവര്ക്കും വിട്ടുമാറാത്ത വൃക്കരോഗമുള്ളവര്ക്കും ആരോഗ്യ പ്രവര്ത്തകര്ക്കും ആണ് നിലവില് ബൂസ്റ്റര് ഡോസ് നല്കുന്നത്. അതേ സമയം സൗദിയില് കഴിഞ്ഞ 24 മണിക്കൂറിനുള്ളില് 47 പുതിയ കൊറോണ കേസുകള് മാത്രമാണ് റിപ്പോര്ട്ട് ചെയ്തത്. 3 മരണങ്ങളും 58 രോഗമുക്തിയും കൂടി റിപ്പോര്ട്ട് ചെയ്തതോടെ രാജ്യത്ത് ആകെ സ്ഥിരീകരിച്ച അണുബാധകളുടെ എണ്ണം 548065 ഉം മരണങ്ങള് 8770 ഉം രോഗമുക്തി 537095 ഉം കടന്നു. മന്ത്രാലയത്തിന്റെ കണക്കനുസരിച്ച് സജീവമായ കേസുകളില് 84 പേരുടെ നില ഗുരുതരമാണ്.